CELEX: 32017R2188
Language: hu
Date: 2017-08-11 00:00:00
Title: A Bizottság (EU) 2017/2188 felhatalmazáson alapuló rendelete (2017. augusztus 11.) az 575/2013/EU európai parlamenti és tanácsi rendeletnek az egyes fedezett kötvényekre vonatkozó szavatolótőke-követelményekre alkalmazott mentesség tekintetében történő módosításáról (EGT-vonatkozású szöveg. )

25.11.2017   
            
            
               HU
            
            
               Az Európai Unió Hivatalos Lapja
            
            
               L 310/1
            
         A BIZOTTSÁG (EU) 2017/2188 FELHATALMAZÁSON ALAPULÓ RENDELETE
   (2017. augusztus 11.)
   az 575/2013/EU európai parlamenti és tanácsi rendeletnek az egyes fedezett kötvényekre vonatkozó szavatolótőke-követelményekre alkalmazott mentesség tekintetében történő módosításáról
   (EGT-vonatkozású szöveg)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a hitelintézetekre és befektetési vállalkozásokra vonatkozó prudenciális követelményekről szóló, 2013. június 26-i 575/2013/EU európai parlamenti és tanácsi rendeletre (1) és különösen annak 503. cikke (4) bekezdésére,
   mivel:
   
               (1)
            
            
               Az 575/2013/EU rendelet 496. cikke lehetővé teszi, hogy az illetékes hatóságok egyes fedezett kötvények esetében 2017. december 31-ig eltekintsenek az említett rendelet 129. cikke (1) bekezdése d) pontjának ii. alpontjában és 129. cikke (1) bekezdése f) pontjának ii. alpontjában említett 10 %-os határérték alkalmazásától.
            
         
               (2)
            
            
               Az 575/2013/EU rendelet 503. cikkének (4) bekezdése kötelezi a Bizottságot arra, hogy vizsgálja meg, helyénvaló-e, illetve állandósítható-e az illetékes hatóságok számára biztosított, említett lehetőség. A Bizottság felkérte az Európai Bankhatóságot (EBH), hogy adjon szakvéleményt a kérdésben. A felkérésre válaszul az EBH jelentést állított össze „Az EBH jelentése az Unióban a fedezett kötvényekre vonatkozó keretszabályozásról és tőkekövetelményekről” címmel. A Bizottság felhasználta e jelentést a fedezett kötvényekre alkalmazandó felügyeleti és szabályozási intézkedések értékelése során, majd jelentést terjesztett az Európai Parlament és a Tanács elé az 575/2013/EU rendelet 503. cikkéről.
            
         
               (3)
            
            
               A jelentés rámutatott arra, hogy csak kevés nemzeti fedezettkötvény-keretszabályozás teszi lehetővé lakóingatlannal vagy kereskedelmi ingatlannal fedezett értékpapír vagy csoporton belül összevont fedezettkötvény-struktúrák besorolását a fedezeti halmazba. Mivel azonban néhány intézmény üzleti modellje az illetékes hatóságok által biztosított mentességen alapul, a jogbiztonság érdekében helyénvaló lehetővé tenni az illetékes hatóságok számára az 575/2013/EU rendelet 496. cikkének (1) bekezdésében említett mentesség kiterjesztését az említett rendelkezésben meghatározott időponton túlra. Az 575/2013/EU rendelet 496. cikkének (1) bekezdését ezért módosítani kell az ott említett dátum törlésével, mindazonáltal azon megfontolás mellett, hogy az illetékes hatóságok mentesség biztosítására vonatkozó lehetősége egy jövőbeli fedezettkötvény-keretszabályozás összefüggésében újraértékelhető lesz.
            
         
               (4)
            
            
               A jogbiztonság érdekében a jelenleg biztosított eltérés lejáratának időpontjától állandó eltérést helyénvaló biztosítani,
            
         ELFOGADTA EZT A RENDELETET:
   1. cikk
   Az 575/2013/EU rendelet 496. cikke (1) bekezdésének első mondata helyébe a következő szöveg lép:
   
      „Az illetékes hatóságok részben vagy teljes egészében eltekinthetnek a francia Fonds Communs de Créances által vagy a Fonds Communs de Créances-szal egyenrangú értékpapírosító szervezetek által kibocsátott előre sorolt értékjegyekre vonatkozó, a 129. cikk (1) bekezdésének d) és f) pontja szerinti 10 %-os felső határ alkalmazásától, feltéve, hogy mindkét következő feltétel teljesül:”
   
   2. cikk
   Ez a rendelet az Európai Unió Hivatalos Lapjában való kihirdetését követő huszadik napon lép hatályba.
   Ezt a rendeletet 2018. január 1-jétől kell alkalmazni:
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2017. augusztus 11-én.
      
         
            a Bizottság részéről
         
         
            az elnök
         
         Jean-Claude JUNCKER
      
   
   
      (1)  HL L 176., 2013.6.27., 1. o.